Hamilton wen sy 100ste wedren | Maroela Media
Lewis Hamilton het al 'n verstommende 100 Grand Prix-wedrenne gewen. Foto: Yuri Kochetkov/AFP.
Soms werk 'n dobbelspel; ander kere nie. Dít is die waardevolle les wat die jong Lando Norris vandag in Rusland geleer het.
Reën sorg telkemale vir drama op 'n F1-renbaan en vandag was geen uitsondering nie.
Dit het in die 46ste ronde van die Russiese Grand Prix begin reën en 'n onervare Norris – wat toe in die eerste plek was – het besluit om nie die kuipe te besoek nie.
Lewis Hamilton was kort op sy hakke en die McLaren-renjaer het waarskynlik gedink dat hy die verdedigende wêreldkampioen se aanslag sou kon afweer – die einde was immers in sig.
Maar net 'n kort rukkie later het Norris die stryd teen die reënweer verloor, terwyl Hamilton (wat intussen die kuipe besoek het) se nuwer bande die nat toestande makliker kon tem. Hy het dus verbygeblits om die wedren te wen.
Dit was die 100ste sege van sy F1-loopbaan, terwyl die geruite vlag ook vir die vyfde keer in Rusland vir hom geswaai is.
"Ek moes hard hiervoor werk en dit het 'n ruk geneem om my 100ste wedren te wen," het Hamilton gesê terwyl hy ook sy span vir hul taktiese bydrae bedank het.
Maar waar die vreugdevure in die Mercedes-kamp gebrand het, het Norris aanspreeklikheid vir die taktiese blaps aanvaar.
"Dit was my besluit om nie die kuipe te besoek nie; ek het gedink dit sal die beste pad vorentoe wees. Ek glo dat ek alles gedoen het wat ek kon – selfs toe dit moeilik geword het om die motor op die baan te hou," het die McLaren-renjaer gesê.
"Ek is tevrede met alles, buiten daardie een besluit. Ons sal dit bespreek en hopelik nie dieselfde fout weer maak nie."
Max Verstappen het tweede geëindig nadat hy 20ste op die wegspringrooster was omdat sy brullende Red Bull-renmotor met 'n splinternuwe enjin toegerus was.
"Ons wou so min moontlik punte afstaan en dit voel nou vir ons asof ons eintlik gewen het. Om van die 20ste na die tweede plek te vorder is 'n groot prestasie," het Christian Horner (Red Bull-spanbaas) gesê.